text: Sara Mingardo
  
  publiceret: 2021-04-06 12:39:43+02:00
  Sara Mingardo er en italiensk alt. Sara Mingardo er uddannet på Benedetto Marcello-konservatoriet i Venezia og på Accademia Chigiana i Siena. I 1987 vandt hun førsteprisen i den årlige Toti dal Monte-konkurrence og operadebuterede som Fidalma i Domenico Cimarosas Det hemmelige ægteskab. De følgende år sang Sara Mingardo på italienske operascener som La Scala, La Fenice og San Carlo i Napoli, men slog først internationalt igennem i Fontevrau i 1995 i titelrollen i Georg Friedrich Händels Riccardo Primo, dirigeret af Christophe Rousset.
  Året efter debuterede hun ved Salzburg-festspillene i rollen som Emilia i Giuseppe Verdis Otello med Claudio Abbado som dirigent. Hendes debut i USA fandt sted på operafestivalen i Santa Fe, hvor hun i 2000 sang en berømmet Andromaca i Rossini-operaen Ermione.
  Sara Mingardos repertoire er meget bredt og strækker sig fra værker af Claudio Monteverdi over Hector Berlioz til Benjamin Britten, dog med vægt på barokmusik (Händel og Antonio Vivaldi). Hendes smidige stemme har en rig fløjlsagtig klang og dramatisk intensitet, der har gjort hende til en efterspurgt koncertsanger blandt førende europæiske barokorkestre og dirigenter som Rinaldo Alessandrini, John Eliot Gardiner, Emmanuelle Haïm, Marc Minkowski, Jordi Savall og mange andre.
  Sara Mingardo har gennem årene indspillet en del cd'er, hvoraf hendes indspilning af Berlioz' Trojanerne fra 2002 fik to Grammy Awards for Best Opera Recording og Best Classical Album. I 2009 fik hun tildelt Abbiati-prisen for årets bedste kvindelige sanger af de italienske musikkritikeres sammenslutning.
  Sara Mingardo er professor på Accademia Nazionale di Santa Cecilia i Rom, hvor hun underviser i baroksang.